CELEX: 
Language: bg
Date: 2013-07-12 00:00:00
Title: ДЕЛЕГИРАН РЕГЛАМЕНТ (ЕС) № .../... НА КОМИСИЯТА за изменение на Регламент (ЕС) № 648/2012 на Европейския парламент и на Съвета относно извънборсовите деривати, централните контрагенти и регистрите на трансакции по отношение на списъка на изключените от обхвата му субекти

Обяснителен меморандум
            
            
               1.КОНТЕКСТ НА ДЕЛЕГИРАНИЯ АКТ
            
            
               Регламент (ЕС) № 648/2012 относно извънборсовите деривати, централните контрагенти и регистрите на трансакции (Регламент за европейската пазарна инфраструктура) бе приет на 4 юли 2012 г. и влезе в сила на 16 август 2012 г. 
            
            
               Регламентът за европейската пазарна инфраструктура не се прилага по отношение на европейските централни банки и публичните органи на Съюза, на които е възложено или участват в управлението на държавния дълг. 
            
            
               Съгласно член 1, параграф 6 от Регламента за европейската пазарна инфраструктура Европейската комисия е упълномощена да приема делегирани актове в съответствие с член 82 за изменение на списъка от субекти, за които същият регламент не се прилага.
            
            
               Съгласно член 1, параграф 6 от Регламента за европейската пазарна инфраструктура, Европейската комисия направи оценка на правното третиране на централните банки и публичните органи, които управляват публичния дълг в най-важните трети страни по отношение на обема на търгуваните договори. Този анализ е изложен в доклад до Европейския парламент и Съвета, който придружава настоящия делегиран акт. В доклада се заключава, че към настоящия момент централните банки и публичните органи на Япония и Съединените американски щати, на които е възложено или участват в управлението на държавния дълг, следва да бъдат добавени към списъка на субектите, по отношение на които не се прилага Регламентът за европейската пазарна инфраструктура. 
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Съгласно член 1, параграф 6 от Регламента за европейската пазарна инфраструктура Комисията трябва да направи оценка на международното третиране на централните банки и публичните органи, управляващи публичния дълг, и по-специално да извърши „сравнителен анализ на третирането на тези органи и на централните банки в правната рамка на значителен брой трети държави, включително поне трите най-важни юрисдикции по отношение на обема на търгуваните договори и стандартите за управление на риска, приложими към транзакции с деривати, сключени от тези органи и от централните банки в тези юрисдикции.“ 
            
            
               При избора на подложените на анализ юрисдикции Комисията използва подробни статистически данни, предоставени от Банката за международни разплащания (БМР). Тези данни сочат,
                     че Съединените американски щати, Япония и Швейцария са трите най-важни юрисдикции по отношение на обемите на търгувани договори. В стремежа сравнителният анализ да обхваща по-широк кръг трети държави в доклада се анализират и нормативните уредби, регулиращи пазарите на извънборсови деривати в следващите три юрисдикции с най-голям обем на търгувани договори —Австралия, Канада и Хонконг. 
            
            
               Службите на Комисията се свързаха с представители на тези юрисдикции, за да съберат информация за нормативните им разпоредби в областта на сделките с извънборсови деривати, приложими по отношение на централните банки и публичните органи, на които е възложено или участват в управлението на държавния дълг. 
            
            
               Службите на Комисията също така се консултираха с Европейския орган за ценни книжа и пазари (ЕОЦКП) и от Европейската централна банка.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               В член 1 са посочени измененията, които трябва да бъдат направени в Регламент (ЕС) № 648/2012.
            
            
               Член 2 постановява, че регламентът влиза в сила на двадесетия ден след публикуването му в Официален вестник на Европейския съюз.
            
            
               ДЕЛЕГИРАН РЕГЛАМЕНТ (ЕС) № .../... НА КОМИСИЯТА
            
            
               от 12.7.2013 година
            
            
               за изменение на Регламент (ЕС) № 648/2012 на Европейския парламент и на Съвета относно извънборсовите деривати, централните контрагенти и регистрите на трансакции по отношение на списъка на изключените от обхвата му субекти
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
         
         
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 648/2012 на Европейския парламент и на Съвета от 4 юли 2012 година относно извънборсовите деривати, централните контрагенти и регистрите на трансакции
                  1
                и по-специално член 1, параграф 6 от него,
            
            
               като има предвид, че:
            
            
               (1)Комисията направи оценка на международното третиране на централните банки и публичните органи, на които е възложено или участват в управлението на публичния дълг, и представи заключенията си на Европейския парламент и на Съвета
                  2
               . Комисията извърши по-конкретно сравнителен анализ на третирането на такива публични органи и централни банки в правната уредба на значителен брой трети държави, както и на стандартите за управление на риска, приложими към сделките с деривати, сключени от тези органи и централни банки под юрисдикцията на тези трети държави.
            
            
               (2)В резултат на този анализ Комисията заключи, че централните банки и публичните органи, на които е възложено или участват в управлението на публичния дълг, следва да бъдат освободени от задължението за клиринг и отчетност, приложимо за сделките с извънборсовие деривати и наложено съгласно действащите в Япония и Съединените американски щати правила относно извънборсовите деривати.
            
            
               (3)С включването на централните банки и публичните органи на Япония и Съединените щати, на които е възложено или участват в управлението на държавния дълг, в предвидения в Регламент (ЕС) № 648/2012 списъка с изключените от обхвата на регламента субекти, следва да се насърчат неутрални пазарни условия в тези юрисдикции при прилагането на реформите в областта на извънборсовите деривати по отношение на сделките с централните банки и да се допринесе за постигането на по-голяма последователност и съгласуваност в международен аспект.
            
            
               (4)Упражняването на правомощията в областта на паричната политика и управлението на държавния дълг влияят върху функционирането на пазарите на лихвени проценти и тези две функции трябва да бъдат координирани, за да се гарантира ефективното им изпълнение. Тъй като централните банки на Съюза и други публични органи на Съюза, които управляват дълга, не са включени в обхвата на Регламент (ЕС) № 648/2012, за да не се възпрепятства способността им да изпълняват задачи от общ интерес, прилагането на различни правила по отношение на тези функции, когато те се изпълняват от субекти на трети държави, би се отразило неблагоприятно на ефективното им изпълнение. С цел да се гарантира, че централните банки на трети държави и други публични органи, на които е възложено или участват в управлението на държавния дълг, продължават да бъдат в състояние да изпълняват правилно своите задачи, публичните органи на трети държави, на които е възложено или участват в управлението на публичния дълг, следва също да бъде изключени от обхвата на Регламент (ЕС) № 648/2012,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               В член 1, параграф 4 от Регламент (ЕС) № 648/2012 се добавя следната буква в):
            
            
               „(в)
                     централните банки и публичните органи, на които е възложено или участват в управлението на публичния дълг в следните страни:
            
            
               i)Япония 
            
            
               ii)Съединени американски щати.“.
            
            
               Член 2
            
            
               Настоящият регламент влиза в сила на двадесетия ден след публикуването му в Официален вестник на Европейския съюз. 
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 12.7.2013 година.
            
            
               
                     За Комисията
               
               
                     Председател
                     José Manuel BARROSO
               
               
            
         
         
            
                  
                     (1)
                  
                        ОВ L 201, 27.7.2012 г., стр. 1.
               
               
                  
                     (2)
                  
                        COM/2013/0158 окончателен.